9 แนวทางจัดประเพณีสงกรานต์ประจำปี 2566  “สืบสานสงกรานต์วิถีไทย ร่วมสานใจ สู่สากล”
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า จากการที่คณะรัฐมนตรีได้รับทราบแนวทางการรณรงค์จัดประเพณีสงกรานต์ ประจำปี 2566  ภายใต้แนวคิด “สืบสานสงกรานต์วิถีไทย ร่วมสานใจ สู่สากล” ตามที่กระทรวงวัฒนธรรมเสนอแล้วนั้น หลังจากนี้จะบูรณาการทุกภาคส่วนจัดงานสงกรานต์และรณรงค์การสืบสานประเพณีสงกรานต์ที่ดีงาม รวมถึงกำหนดแนวทางการประชาสัมพันธ์และเผยแพร่ประเพณีสงกรานต์ในโอกาสที่ไทยเสนอเป็นรายการตัวแทนมรดกวัฒนธรรมที่จับต้องไม่ได้ของมนุษยชาติต่อยูเนสโกสำหรับแนวทางการรณรงค์ ประกอบด้วย 9 แนวทาง อาทิ  ให้หน่วยงานรัฐ เอกชน และประชาชนร่วมจัดกิจกรรมประเพณีสงกรานต์สืบสานประเพณี  รณรงค์ให้ประชาชนร่วมสืบสานคุณค่าของประเพณีสงกรานต์ เช่น ทำบุญตักบาตร สรงน้ำพระพุทธรูป ขอพรผู้สูงอายุ  แต่งกายผ้าไทย และผ้าท้องถิ่น สนับสนุนศิลปินพื้นบ้านจัดกิจกรรม การละเล่นและการแสดงทางวัฒนธรรม  หน่วยงานด้านความมั่นคงดูแลความปลอดภัย และด้านบริการประชาชน และบังคับใช้กฎหมายอย่างเคร่งครัด   จากการที่คณะรัฐมนตรีมีมติเมื่อปี 2563 เห็นชอบเอกสารนำเสนอสงกรานต์ในประเทศไทย ขึ้นทะเบียนเป็นรายการตัวแทนมรดกวัฒนธรรมที่จับต้องไม่ได้ของมนุษยชาติต่อยูเนสโก  คาดยูเนสโกจะพิจารณาการขึ้นทะเบียนสงกรานต์ในประเทศไทยเป็นรายการตัวแทนมรดกวัฒนธรรมที่จับต้องไม่ได้ของมนุษยชาติภายในเดือนธันวาคมนี้